钦定古今图书集成/明伦汇编/官常典/第310卷 > 第五琦
## 钦定古今图书集成/明伦汇编/官常典/第310卷 > 第五琦

按《唐书》本传：“琦字禹珪，京兆长安人。少以吏干进，颇
能言强国富民术。天宝中，事韦坚，坚败，不得调。久之，
为须江丞，太守贺兰进明才之。安禄山反，进明徙北
海，奏琦为录事参军事。时贼已陷河间、信都，进明未
战，元宗怒，遣使封刀趣之，曰：‘不亟进兵，即斩首’。进明
惧，不知所出。琦劝厚以财募勇士，出贼不意。如其计”，
复收所陷郡。肃宗驻彭原，进明遣琦奏事，既谒见，即
陈：“今之急在兵，兵强弱在赋，赋所出以江淮为渊，若
假臣一职，请悉东南宝赀，飞饷函、洛，惟陛下命。”帝悦，
拜监察御史、勾当江淮租庸使。迁司虞员外郎、河南
等五道支度使。迁司金郎中、兼侍御史、诸道盐铁铸
钱使。盐铁名使，自琦始。进度支郎中、兼御史中丞。当
军兴，随事趣办，人不益赋而用以饶，于是迁户部侍

进同中书门下平章事。初，琦请铸《乾元重宝》钱，以一
代十。既当国，又铸《重规》，一代五十。会物痛腾踊，饿馑
相望，议者以为非是，诏贬忠州长史。会有告琦纳金
者，遣御史驰按，琦辞曰：“位宰相，可自持金耶？若付受
有状，请归罪有司。”御史不晓，以为具服，狱上之，遂长
流夷州。宝应初，起为朗州刺史，有异政，拜太子宾客。
吐蕃盗京师，郭子仪表为粮料使、兼御史大夫、关内
元帅副使，改京兆尹，俄加判度支、铸钱、盐铁转运、常
平等使，累封扶风郡公，复以户部侍郎兼京兆尹。坐
与鱼朝恩善，贬括州刺史，徙饶、湖二州，复为太子宾
客、东都留守。德宗素闻其才，将复用，召之，会卒，年七
十一，赠太子少保。子峰妇郑，皆以孝著，表阙于门。
按《大唐新语》：“肃宗初即位，在彭原，第五琦以言事得
召见，请于江淮分置租庸使，市轻货以济军”须，肃宗
纳之，拜监察御史。房琯谏曰：“往者杨国忠厚敛以怒
天下，今已乱矣。陛下即位以来，人未见德。琦聚敛臣
也，今复宠之，是除一国忠，用一国忠也，将何以示远
方、收人心乎？”肃宗曰：“今天下方急，六军之命若倒悬
然，无轻贷则人散矣，卿恶琦可也，何所取材？”琯不能
对，卒用琦策，骤迁御史中丞，改铸《乾元钱》，一以当十。
又迁户部侍郎、平章事，兼知度支租庸使，俄被放黜。
代宗即位，复判度支盐铁事。永泰初，奏推“天下监，斗
收一百文”，迄今行之。